กรุงศรีฯดีเดย์ปล่อยกู้ผ่านมือถือไตรมาส2ปีหน้า
กรุงศรีรุกปล่อยกู้ออนไลน์ผ่านโทรศัพท์มือถือ ที่อนุมัติได้ใน 30 นาที เริ่มไตรมาส 2 ปีหน้า
16 พ.ย. 2559

กรุงศรีรุกปล่อยกู้ออนไลน์ผ่านโทรศัพท์มือถือ ที่อนุมัติได้ใน 30 นาที เริ่มไตรมาส 2 ปีหน้า
นายฐากร ปิยะพันธ์ ประธานคณะเจ้าหน้าที่ด้านกรุงศรี คอนซูมเมอร์ และผู้บริหารสายงานดิจิตอล แบงก์กิ้งและนวัตกรรม ธนาคารกรุงศรีอยุธยา เปิดเผยว่า ในปีหน้าธนาคารจะเร่งปรับแนวการให้บริการต่างๆ ผ่านโทรศัพท์มือถือ (โมบาย แอพพลิเคชั่น) มากขึ้น บริการใดที่สามารถทำผ่านสาขาหรืออินเทอร์เน็ตได้ จะมีการปรับให้มาบริการผ่านมือถือหมด รวมทั้งการขอสินเชื่อออนไลน์ ซึ่งเป็นการปล่อยกู้ที่เหมือนการขอผ่านสาขาของธนาคาร ทำให้ไม่มีกระดาษหรือมีกระดาษน้อยที่สุด ไม่ว่าการยื่นเอกสารหลักฐานการขอกู้ หรือการตรวจสอบข้อมูลเครดิตบูโร
ขณะนี้ธนาคารอยู่ระหว่างประสานกับธนาคารแห่งประเทศไทยอยู่ เกี่ยวกับรูปแบบการตรวจสอบยืนยันตัวตนลูกค้าผ่านอิเล็กทรอนิกส์ (อี-แอพพลิเคชั่น) ก่อนยื่นขอใบอนุญาต และกำหนดแนวทางการให้บริการได้ถูกต้อง เพื่อให้บริการได้รวดเร็วและตอบสนองความต้องการของลูกค้าให้ดียิ่งขึ้น
ทั้งนี้ คาดว่าจะเปิดให้บริการปล่อยกู้ออนไลน์บนมือถือได้ในไตรมาส 2 ปีหน้า เริ่มจากสินเชื่อบัตรเครดิตก่อน ในกลุ่มลูกค้าของธนาคารที่เคยใช้โมบายแบงก์กิ้งและอินเทอร์เน็ตแบงก์กิ้งก่อนที่มีประมาณ 2 ล้านคน ตั้งเป้าว่าให้กลุ่มนี้มาใช้บริการประมาณ 20%
“รูปแบบนี้จะช่วยลดการปฏิเสธคำขอกู้ลงได้มาก เพราะใช้เจ้าหน้าที่ลดลง ทำให้ต้นทุนน่าจะลดได้ประมาณ 30% และยังทำให้คุณภาพหนี้ดีขึ้นด้วย เนื่องจากลูกค้าต้องการกู้อย่างแท้จริง และหาข้อมูลมาพร้อมก่อนจะยื่นกู้ส่วนใหญ่จึงผ่าน ที่สำคัญ หลังยืนกู้ใน 30 นาทีจะรู้ผลทันทีว่าอนุมัติหรือไม่”นายฐากร กล่าว
สำหรับความคืบหน้าการจัดตั้งกองทุนร่วมลงทุน (เวนเจอร์ แคปปิตอล) นั้น คณะกรรมการธนาคารอนุมัติแล้ว มีวงเงินเริ่มต้น 30 ล้านเหรียญสหรัฐ (ประมาณ 1,059 ล้านบาท หากคิดค่าเงินบาทที่ประมาณ 35.30 บาท/เหรียญสหรัฐ) ขณะนี้อยู่ระหว่างคัดเลือกชื่อที่เหมาะสมเพื่อยื่นขออนุญาตเปิดกิจการ คาดว่าจะเปิดดำเนินการได้ภายในสิ้นปีนี้ เริ่มต้นจะเน้นลงทุนร่วมกับสตาร์ทอัพที่คิดค้นนวัตกรรมทางเงิน (fund to fund) จากนั้นจะขยายไปสู่ฟินเทคที่สามารถทำธุรกิจและธุรกรรมไปได้ทั้งภูมิภาค โดยเฉพาะกัมพูชา ลาว เมียนมา และเวียดนาม (ซีแอลเอ็มวี) และออกไปทั่วโลกในอนาคต
ปัจจุบัน ธนาคารอยู่ระหว่างการปรับปรุงระบบเทคโนโลยีการทำงานทั้งหมดเพื่อให้ทันสมัยและรองรับการบริการลูกค้าได้มากขึ้น อาทิ การจัดทำโมบายแอพพลิเคชั่นเพื่อรองรับการชำระเงิน ที่จะเริ่มใช้กับลูกค้าบัตรเครดิตก่อนจะขยายไปเป็นไลฟ์สไตล์แอพพลิเคชั่นของลูกค้าทั่วไปของธนาคาร จัดทำระบบการเชื่อมต่อข้อมูลบนโลกออนไลน์ (Application Programming Interface หรือ API) การทำบล็อกเชน (Blockchain) เป็นต้น